ธปท.ดูดสภาพคล่องล้านล้าน
ธปท.ออกพันธบัตรซับสภาพคล่องหลังแอ่น วันเดียว 1.045 ล้านล้าน ด้านทุนสำรองประเทศสูงขึ้นต่อเนื่อง
24 ก.ค. 2559

โพสต์ทูเดย์ - ธปท.ออกพันธบัตรซับสภาพคล่องหลังแอ่น วันเดียว 1.045 ล้านล้าน ด้านทุนสำรองประเทศสูงขึ้นต่อเนื่อง สะท้อนสภาพคล่องล้นระบบ
ธนาคารแห่งประเทศไทย (ธปท.) รายงานการทำธุรกรรมซื้อคืนพันธบัตรแบบทวิภาคีของ ธปท. ล่าสุด ณ วันที่ 22 ก.ค.ที่ผ่านมา ซึ่งเป็นการออกพันธบัตรเพื่อดูดซับสภาพคล่องในระบบ ว่ามีวงเงินดูดสภาพคล่องสูงถึง 1.045 ล้านล้านบาท ในวันเดียว เนื่องจากสภาพคล่องส่วนเกินในระบบที่มีอยู่สูงมาก
สำหรับการดูดสภาพคล่อง จำนวน 1.045 ล้านล้านบาท แบ่งเป็น การออกพันธบัตรระยะ 1 วัน มูลค่า 8.68 แสนล้านบาท การออกพันธบัตรระยะ 7 วัน 1.72 แสนล้านบาท และการออกพันธบัตรระยะ 14 วัน อีก 4,250 ล้านบาท ทั้งนี้เป็นการดูดสภาพคล่องที่สูงขึ้นจากต้นปี ณ วันที่ 4 ม.ค.ที่ผ่านมามีการดูดซับสภาพคล่องรวม 7.6 แสนล้านบาท แบ่งเป็น การออกพันธบัตรระยะ 1 วัน มูลค่า 6.5 แสนล้านบาท พันธบัตรระยะ 7 วัน 5.4 หมื่นล้านบาท พันธบัตรระยะ 14 วัน 3 หมื่นล้านบาท และพันธบัตรระยะ 1 เดือน อีก 2 หมื่นล้านบาท สะท้อนการบริหารสภาพคล่องที่สูงขึ้นอย่างต่อเนื่องในระบบเศรษฐกิจไทย
ด้านทุนสำรองระหว่างประเทศ ณ วันที่  15 ก.ค.ที่ผ่านมา อยู่ที่ระดับ 1.792 แสนล้านบาท และมีฐานะซื้อเงินตราต่างประเทศล่วงหน้าสุทธิอยู่ที่ 1.53 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิอยู่ที่ 1.945 แสนล้านเหรียญสหรัฐ สูงขึ้นต่อเนื่องเมื่อเทียบกับต้นปี ณ วันที่  8 ม.ค.ที่ผ่านมา ซึ่งมีทุนสำรองฯ สุทธิอยู่ที่ระดับ 1.684 แสนล้านเหรียญสหรัฐ
ทั้งนี้ สภาพคล่องในระบบการเงินไทยยังคงสูงอยู่ ในสัปดาห์ที่ผ่านมาเม็ดเงินลงทุนต่างประเทศยังคงไหลเข้ามาลงทุนในตลาดหุ้นเอเชียรวมถึงตลาดหุ้นไทย โดยในเดือนนี้ (1-22 ก.ค.) นักลงทุนต่างชาติมียอดซื้อสุทธิหุ้นไทยถึง 31,657 ล้านบาท สนับสนุนให้ดัชนีหุ้นปิดที่ 1,509.13 จุด เพิ่มขึ้น 1.15% จากสัปดาห์ก่อน 
นักวิเคราะห์จากบริษัทหลักทรัพย์ โนมูระ พัฒนสิน คาดว่า ในการประชุมคณะกรรมการนโยบายการเงินของธนาคารกลางญี่ปุ่น (บีโอเจ) วันที่ 28-29 ก.ค.นี้ คาดว่าจะมีมติปรับลดอัตราดอกเบี้ยนโยบายลงอีก 0.1% สู่ระดับ -0.2% และปรับลดดอกเบี้ยเงินกู้ลงจากระดับ 0% มาอยู่ที่ -0.1% พร้อมขยายวงเงินการเข้าซื้อสินทรัพย์อีทีเอฟสู่ระดับ 6 ล้านล้านเยน จาก 3 ล้านล้านเยน และ REITs สู่ระดับ 1.8 แสนล้านเยน จาก 9 หมื่นล้านเยน